## Poslovnik o izmjenama i dopunama Poslovnika Vlade Republike Hrvatske

### NN 68/2007 (2.7.2007.), Poslovnik o izmjenama i dopunama Poslovnika Vlade Republike Hrvatske

# VLADA REPUBLIKE HRVATSKE

**2088**

Na temelju članka 29. stavka 2. Zakona o Vladi Republike Hrvatske (»Narodne
novine«, br. 101/98, 15/2000, 11720/01, 199/2003 i 30/2004), Vlada Republike
Hrvatske je na sjednici održanoj 28. lipnja 2007. godine donijela

## POSLOVNIK

### O IZMJENAMA I DOPUNAMA POSLOVNIKA VLADE REPUBLIKE HRVATSKE

Članak 1.

U Poslovniku Vlade Republike Hrvatske (»Narodne novine«, broj 107/2000 –
pročišćeni tekst, 24/2001 i 22/2005), članak 27a. mijenja se i glasi:

*»Članak 27a.*

Uz prijedloge uredbi, drugih propisa i akata planiranja (projekata, planova,
programa, strategija, politika i sl.) koje donosi Vlada, te uz prijedloge zakona
i akata planiranja koje Vlada predlaže na donošenje Hrvatskom saboru, središnja
tijela državne uprave i stručne službe Vlade dužni su priložiti Iskaz o okvirnoj
procjeni učinka propisa i Iskaz o procjeni fiskalnog učinka.
Iskaz o okvirnoj procjeni učinka propisa središnja tijela državne uprave i
stručne službe Vlade obavezno dostavljaju Uredu za koordinaciju sustava procjene
učinka propisa, na mišljenje, prije izrade nacrta prijedloga iz stavka 1. ovoga
članka.
Iskaz o procjeni fiskalnog učinka središnja tijela državne uprave i stručne
službe Vlade obavezno dostavljaju na mišljenje Ministarstvu financija, prije
podnošenja prijedloga iz stavka 1. ovoga članka Vladi.
Ako je potrebno prema mišljenju iz stavka 2. ovoga članka, središnja tijela
državne uprave i stručne službe Vlade pripremaju i podnose Vladi, uz prijedloge
iz stavka 1. ovoga članka, i sljedeće iskaze: Iskaz o procjeni učinka na
gospodarstvo, uključujući, ako je potrebno, procjenu financijskog učinka, Iskaz
o procjeni socijalnoga učinka, odnosno Iskaz o procjeni ekološkoga učinka.
Prije podnošenja Vladi, te ako je njihova priprema potrebna prema mišljenju iz
stavka 2. ovoga članka, sljedeći iskazi o procjeni učinka obavezno se
dostavljaju na mišljenje sljedećim nadležnim središnjim tijelima državne uprave:
Iskaz o procjeni učinka na gospodarstvo – Ministarstvu gospodarstva, rada i
poduzetništva, uključujući, ako je potrebno, procjenu financijskog učinka –
Ministarstvu financija, Iskaz o procjeni socijalnoga učinka – Ministarstvu
zdravstva i socijalne skrbi, te Iskaz o procjeni ekološkoga učinka –
Ministarstvu zaštite okoliša, prostornog uređenja i graditeljstva.
Vlada posebnom odlukom propisuje obrazac standardne metodologije na kojem se
podnose iskazi iz stavaka 1. i 4. ovoga članka.«
Iza članka 27a. dodaje se novi članak 27b. koji glasi:

*»Članak 27b.*

Središnja tijela državne uprave koja izrađuju prijedloge propisa i akata
planiranja dužna su Vladi dostaviti iskaze iz članka 27a. ovoga Poslovnika,
usklađene s mišljenjem Ureda za koordinaciju sustava procjene učinka propisa i
nadležnih središnjih tijela državne uprave, iz članka 27a. ovog Poslovnika, za
koje ocijene da ih mogu prihvatiti.
U slučaju neslaganja u pogledu bilo kojega dijela Iskaza između središnjeg
tijela državne uprave koje izrađuje prijedlog i Ureda ili nadležnoga središnjega
tijela državne uprave, središnje tijelo državne uprave koje izrađuje prijedlog
prilaže uz iskaz očitovanje u kojem navodi područja neslaganja te razloge
neslaganja.
Vlada odnosno njezina stalna radna tijela ne razmatraju prijedloge propisa i
akata poslovanja iz članka 27a. ovoga Poslovnika uz koje nisu priloženi potrebni
iskazi.
Iznimno od stavka 3. ovoga članka, Vlada, odnosno stalno radno tijelo Vlade,
može na prijedlog predsjednika Vlade, bez priloženih iskaza, odnosno potrebnih
iskaza, razmatrati pojedine prijedloge za koje ocijeni da su od takve važnosti i
hitnosti da se njihovo razmatranje ne smije odlagati.
Razlozi za hitnost iz stavka 4. ovoga članka moraju biti pisano obrazloženi od
strane predlagatelja.«

Članak 2.

Odluku kojom se propisuje obrazac standardne metodologije za okvirnu procjenu
učinka propisa na prijedlog Ureda za koordinaciju sustava procjene učinka
propisa, Odluku kojom se propisuje obrazac standardne metodologije za procjenu
fiskalnog učinka na prijedlog Ministarstva financija, te Odluku kojom se
propisuje obrazac standardne metodologije za procjenu učinka na gospodarstvo na
prijedlog Ministarstva gospodarstva, rada i poduzetništva (uključujući
financijski učinak u suradnji s Ministarstvom financija), donosi Vlada
najkasnije do 15. rujna 2007. godine.

Članak 3.

Odluka o Obrascu standardne metodologije za procjenu financijskog učinka
(»Narodne novine«, broj 70/2005) ostaje na snazi, te prestaje važiti danom
donošenja odluke kojom se propisuje obrazac standardne metodologije za procjenu
fiskalnog učinka iz članka 2. ovog Poslovnika.
Odluka o Obrascu standardne metodologije za procjenu socijalnog učinka (»Narodne
novine«, broj 38/2007) ostaje na snazi.
Odluka o Obrascu standardne metodologije za procjenu ekološkog učinka (»Narodne
novine«, broj 57/2007) ostaje na snazi.

Članak 4.

Postupci donošenja prijedloga zakona koji su prihvaćeni u prvom čitanju u
Hrvatskom saboru do stupanja na snagu odredbe članka 1. ovoga Poslovnika,
dovršit će se po odredbama Poslovnika Vlade Republike Hrvatske koji je bio na
snazi u vrijeme prvoga čitanja.

Članak 5.

Ovaj Poslovnik stupa na snagu osmoga dana od dana objave u »Narodnim novinama«,
osim odredbe članka 1. ovoga Poslovnika koja stupa na snagu 1. rujna 2007.
godine.

Klasa: 022-03/07-01/05
Urbroj: 5030109-07-1
Zagreb, 28. lipnja 2007.

Predsjednik
**dr. sc. Ivo Sanader**, v. r.

Ostalo, NN 68/2007-2088
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)